
Për dia ndryshime në vendimin e Këshillit të ministrave nr.103, datë 27.2.1999, “Për krijimin e komitetit kombëtar për decentralizimin e pushtetit vendor dhe miratimin e projektplanit strategjik të decentralizimit”

Në mbështetje të nenit 100 të Kushtetutës dhe me propozimin e zëvendëskryeministres dhe ministre e Punës dhe Çështjeve Sociale, Këshilli i Ministrave

Vendosi:

1.Pika 2 e vendimit të Këshillit të Ministrave nr.103, datë 27.2.1999, ndryshohet si vijon:
“Komiteti Kombëtar për decentralizimin e pushtetit vendor drejtohet nga zëvendëskryeministrja dhe ka në përbërje këta anëtarë:
1.Ministrin e Financave;
2.Ministrin e Drejtësisë;
3.Ministrin e Pushtetit Lokal;
4.Drejtorin e Departamentit të Administratës Publike;
5.Drejtorinë e Departamentit të Përafrimit të Legjislacionit, pranë Këshillit të Ministrave;
6.Kryetarët e shoqatave të zgjedhurve vendorë”
2.Pika 4 ndryshohet si vijon:
“Në mbështetje të veprimtarisë së Komitetit Kombëtar për decentralizimin e pushtetit vendor, funksionon grupi teknik i ekspertëve, i cili përgatit materialet dhe projektet që shqyrtohen e miratohen nga ky komitet. Grupi i ekspertëve raporton para këtij komiteti të paktën një herë në muaj”.
3.Pika 5 ndryshohet si vijon:
“Përbërja dhe drejtuesi i grupit të ekspertëve caktohet nga Komiteti Kombëtar për decentralizimin e pushtetit vendor. Në varësi të fushave dhe të çështeve që trajtohen në grupin e ekspertëve të caktohen drejtues, në nivel drejtor drejtorie, dhe ekspertë nga ministritë, nga Departamenti i Administratës Publike, nga shoqata e të zgjedhurve vendore nga institucionet shkencore, organizatat joqeveritare, si dhe ekspertë të huaj”.
4.Pika 7 ndryshohet si vijon:
“Ngarkohen zëvendëskryeministrja dhe Ministria e Pushtetit Lokal për zbatimin e këtij vendimi”.
Ky vendim hyn në fuqi menjëherë.

